Minstens 80 dood in ‘terreuraanval’ in FrankrykDie vragmotor wat in die dodelike aanval gebruik is. Foto: AP Photo/Luca Bruno Die noodtoestand wat sedert November in Frankryk van plek is, is verleng na ŉ dodelike aanval in Nice, waarin minstens 80 mense dood is. Die bestuurder van ŉ wit vragmotor het Donderdagaand op die promenade in ŉ groot skare wat Bastilledag gevier en pas ŉ vuurwerkvertoning gekyk het, ingeploeg. Volgens BFM TV het die bestuurder vir sowat 2km die vragmotor gebruik om in mense in te ploeg. Hy het glo ook op die skare losgebrand. Berand Cazeneuve, minister van binnelandse sake, het gesê minstens 80 mense, insluitend kinders, is in die aanval dood. Tientalle mense is beseer, met 18 mense wat glo in ŉ kritieke toestand is. Noodvoertuie op die toneel. Foto: AP Photo/Christian Alminana Die bestuurder van die vragmotor is deur polisiebeamptes doodgeskiet. Volgens ŉ identiteitsdokument wat in die vragmotor gevind is, was die bestuurder ŉ 31-jarige man van Tunisië wat in Nice gebly het. Dit is nog nie duidelik of hy medepligtiges gehad het nie. Wapens en handgranate is ook in die vragmotor gevind. Die Franse president Francois Hollande het gesê die voorval word as ŉ terreuraanval ondersoek. Hollande het Donderdag aangekondig die noodtoestand in Frankryk sal op 26 Julie opgehef word, maar sal nou vir nog drie maande verleng word. Alle Bastilledag-vieringe is intussen gekanselleer en vlae sal halfstok hang na die dodelik aanval. Wêreldleiers het die aanval intussen ten sterkste veroordeel en hul medelye met die slagoffers se families uitgespreek. Die nasionaliteite van die slagoffers en beseerdes is nog nie bekend nie.